
Forord


Jeg har lært, at tak er det vigtigste ord, der findes - både i form af følelsen og i handlingen ved at sige det kære, elskede ord: TAK. Når du kigger på ordet og forstår det, kan du se, at det står for: Tager Alting Kærligt.


Min første TAK skal helt sikkert lyde til vedkommende, der har opfundet stavekontrol, for jeg er pænt ordblind. Uden denne kontrol og muligheden for, at jeg kan spørge Google ved at tale til min telefon, ville du ikke få alt det sjæleguf, der er i denne bog.


Som du kommer igennem bogen, vil du forstå, hvorfor jeg takker dem, som jeg takker.


En stor tak skal lyde til mine forældre – både til mine biologiske forældre og til den kvinde, der var min onde stedmor. Uden deres udfordringer i deres eget liv og sind ville jeg aldrig have fået så mange livslektioner, at jeg i dag kan give mine erfaringer videre til dig. Jeg ville aldrig have søgt det guddommelige så intenst, hvis ikke smerten havde været så stor. Englene og Universet var det eneste, jeg havde.


Jeg tænker tit, når jeg ser film, hvor folk pludselig beder til Gud, fordi de er seriøst på spanden, at de er, hvor jeg var hele min barndom, fra jeg var ganske lille. Måske du også selv oplever at tale til Gud eller Universet, når du er helt til rotterne. Jeg vil dog sige, at der for næsten alle børns vedkommende er en meget tætkontakt til engle og til det guddommelige, indtil de er 3 år, og hvis forældrene ikke får det skudt ned, så fortsætter det, til de måske bliver drillet med det af deres kammerater.


Jeg var altid alene og blev altid drillet i skolen, for dengang var det at være rødhåret ikke et plus, men en grund til at blive drillet. Denne grimme og ondskabsfulde mobning er for mig i dag kun en gave, for det gjorde min kontakt til alt det paranormale meget normalt. For at du lige er lidt opdateret, så vil du ofte læse, eller hvis denne bog er en lydbog, høre mig kalde Gud for Far mere end for Gud. Min egen far evnede aldrig at være far, og det betød, at jeg søgte en anden far, og da min Gud ikke er, som jeg har kunnet læse i alle religioner, har jeg valgt at kalde ham Far, for det er sådan, Han er over for mig. Han lærer mig en masse og redder mit skind gang på gang.


Ja, det kræver, at du tror på Ham, enten som en energi, eller hvad end du føler for. Tro kan flytte bjerge, og du vil have brug for at kunne tro for at få de resultater, du ønsker. Og det er endnu en ting, jeg vil lære dig i denne bog, nemlig troen på dig selv og det, der er større end dig, hvilket er endnu en grund til denne bog. For det, du tror på, bliver din bevidsthed, og din bevidsthed bliver det, du tiltrækker, og det, der skaber dit liv.


Jeg vil gerne takke mine tre dejlige børn for at have valgt et liv med mig og med deres fædre og for at have valgt de diagnoser, de har, for de har i mange perioderværet en udfordrende og en lærerig rejse at være med på.


Min pragtfulde og smukke datter, Clara, er jeg vildt stolt af. Hun har om nogen evnet at komme igennem alt, hvad livet sender hendes vej. Ofte står jeg og ser på hende med beundring. Hendes far var stofmisbruger og er i dag ikke iblandt os mere. Han blev 47 år gammel, og det eneste vi ved er, at han sov ind.


De fleste stofmisbrugere er misbrugere, fordi de flygter fra hændelser eller traumer i deres liv, som har skadet dem - min datters far er ingen undtagelse. Jeg vil sige, at hans hjerte og evne til at elske sin datter var fejlfri og yderst forkælende i det omfang, han magtede, og inden han blev psykisk ustabil. Vi siger altid, at min datter har fået sin kloge hjerne fra ham, og ja, det er 100% sikkert; ikke fordi jeg ikke er begavet, men mere fordi han scorede topkarakterer på samtlige uddannelser, han gav sig i kast med. Det samme gælder for Clara, hvis emnet fanger hende. Hendes far var genial og vil altid være savnet.


Min store dreng, Andreas, også kaldet AK eller Dresse, får mig til at grine, så tårerne triller. Kender du det at have en humor eller en kemi, der bare passer som fod i hose? Du behøver ikke sige meget – et enkelt blik og du er flad af grin. Præcis sådan har jeg det med Dresse. Ud over at vi kan grine sammen, er han yderst omsorgsfuld. Han kommer tit og krammer mig og siger ”Det skal nok gå,” når livet vrisser af mig.


Måske tænker du ”Nu har hun alle disse værktøjer, som hun lover os. Hvorfor vrisser livet så af hende?” Bare fordi jeg har dem, er det ikke ensbetydende med, at livet ikke stadigvæk ønsker at dygtiggøre mig. Hvordan tror du ellers, jeg har fået alle de værktøjer? Jeg kunne ikke skrive denne bog, hvis ikke livet gav mig de udfordringer, der skal til for, at jeg begynder at grave ind i mine traumer og selv møder op hos Universets terapeutteam og får mine terapitimer.


Andreas er yderst følsom og sensitiv og har skullet lære at håndtere alle de indtryk, han får, på grund af sin ADD-diagnose og sit smukke generte væsen. Jeg er tit fascineret af, hvordan han håndterer det at blive voksen og hvilke tanker, han gør sig.


Det er tydeligt for mig, at han hører til den type barn, der giver præcis det, han modtager, og i hans rejse mod at blive voksen er han til min stolthed blevet én, der kan sige ”Nok er nok,” og gå sin vej, når mennesker i hans liv træder over hans grænser. Det beundrer jeg ham for, for det kan jeg selv til tider kæmpe med, for når man som jeg – og måske også du - har været igennem så meget skidt, kan man godt have en tendens til at kæmpe i stedet for at give slip.


Med hans nu kun 19 år gør han det virkelig godt. Han har længe skullet finde sig i én, der trådte over hans grænser og ikke ville lytte og forstå ham, og han holdt godt ud. Men når nok er nok, så slutter det, og så rykker han videre uden at bruge mere energi på det.


Det har været fantastisk at se, hvordan Andreas har taget ansvaret for, at hans lillebror, Julius, føler sig elsket. Han tager tit Julius med til bilarrangementer, for de går begge to op i biler og har en fantastisk tid sammen om det. Nu er deres far ikke særlig meget i deres liv. Han har valgt sin kone frem for sine drenge, og det håndterer begge drenge godt i fællesskab.


En situation, der viser Andreas i en nøddeskal, var da Julius ikke ville bo hos sin far mere. Han kunne ikke klare mere skældud og flere løgne fra sin stedmor, så derfor ringede Julius til mig og forklarede mig situationen. Andreas handlede resolut, da jeg fortalte ham om Julius’ situation, og han aftalte med lillebror, at han dagen efter ville komme forbi og hente ham. Siden har Julius boet hos mig. Jeg er så stolt af Andreas og hans evne til at elske, selv om han ikke altid føler sig elsket.


Min mindste søn, Julius, også kaldet Julle, er helt unik. Hans autisme er så ekstrem, at lægen i forbindelse med hans udredning sagde, at hun i de 17 år, hun havde udredt børn, aldrig havde mødt et barn med så konkret en hjerne. Samtidig kunne han ting, en autist ikke skulle kunne. Til det kan jeg kun sige, at her i huset ser vi ikke diagnosen som vores personlighed, men som en adfærd, vores hjerne har. Derfor har min mindste søn lært nogle færdigheder, som andre autister ikke har lært.


Når først du vælger at se diagnosen som en modspiller og ikke som din identitet, kan du lære at takle den somen opgave, du skal finde ud af at løse og gøre brugbar. Det samme gælder de fleste sygdomme, hvis du spørger mig. Jeg hører ofte folk sige ”Jeg er deprimeret,” eller ”Jeg har angst.” Nej, din sjæl, som er dit jeg, fejler ikke noget. Det er dit system, din hjerne, der har fået en fejl eller en overbelastning. Du har ikke lyttet til din sjæl, og det bliver kaldt angst eller andre navne på sygdomme; alt sammen noget, du kan ændre på ved at blive dygtig til at lytte til din sjæl, hvilket du også lærer i denne bog.


Nu glæder du dig, ikke sandt? Tænk at kunne høre sin sjæl. Det er altså også magisk. Det er dog ikke altid, den siger det, vi ønsker at høre. Den siger nemlig sandheden.


Julle har om nogen lært mig at guide mine medmennesker i og omkring sig. Min hensyntagen til mine medmennesker har jeg skullet lægge fra mig til tider. Som jeg plejer at sige til ham” Det er ikke dig, der har autisme. Det er din hjerne.”


Mange mennesker taler ikke autistsprog, så du må hjælpe dem. Julle er den lækreste dreng på jorden og også meget følsom. Som han selv siger ”Mor, det er ikke fordi, jeg ikke har følelser. Jeg taler bare ikke sproget.” Han er så dygtig til at sætte ord på; mest af alt fordi jeg har talt autistsprog til ham og ikke har gået rundt og håbet på, at han kunne noget, som autister ikke kan.


De fleste autister er oversensitive, men omstillingen imellem følelser og hjerne er ikke nem, så de skal lære at omsætte følelser til noget, de forstår i deres eget liv via deres egne erfaringer, og det har været et fuldtidsarbejde for mig.


Jeg husker engang, min datter lå på sit værelse og græd. Julle gik ind og bad hende lade være med at græde, for det gav hans krop så mange følelser, sagde han. Han var kun 5 år dengang. Til mig sagde han ”Min hjerne forstår ikke følelser, Mor, men min krop kan mærke dem. Det er som om, der bor én i mig, som ikke kan tale det samme sprog som alle andre.” Han er bare en skøn og klog dreng. Du kan sikkert godt forestille dig, at min tid med børnene, da de voksede op, var utrolig lærerig.


En særlig tak skal også lyde til min venindegruppe. Alle er unikke på hver deres måde, og jeg ved, at jeg altid kan få en retning og en sandhed fra dem. Min veninde, Helle, er meget ligesom jeg. Hun bor i Køge, og det er desværre langt væk fra mig. Havde vi boet tættere på hinanden, havde vi set hinanden oftere, er jeg sikker på. Det betyder dog ikke, at vi ikke skriver sammen ofte. Det gør vi, for vores kærlighed er ultrastærk; lidt ligesom tvillinger, og ja, vi kan skændes, men kun på grund af kærligheden til hinanden.


Det er hende, der altid sætter mig på plads på en kærlig og sandfærdig måde, når jeg bliver for livlig eller ikke lige tænker over alt det, du ikke må eller ikke burde gøre her på jorden. Hun er oprettet i min telefon undernavnet ”My Pitbull”, for hvis der er nogen, der forsvarer mig og dækker min ryg, så er det hende.


Da min ex havde behov for at lægge et fællesbillede op på sin Instagram-profil af sig selv og sin nye kæreste og skrive, at hun var hans sande kærlighed – han havde mødt hende samme dag, som han havde slået op med mig – så min Pitbull rødt. Jeg nåede ikke at sige ”Lad nu manden; han er jo ikke helt færdigbagt,” før hun havde konfronteret ham med hans narcissistiske behov; behovet for at kunne såre eller hæve sig selv over alle andre. I parentes bemærket udstiller de fleste narcissister sig selv i det velfungerende menneskes øjne.


Min Pitbull er så handlekraftig, at jeg er imponeret, og hun er tit hurtigere, end jeg lige er forberedt på. Det er hende, jeg går til, når jeg ønsker klar besked, og beskeden er altid éntydig og fra hendes velmenende hjerte. Ofte siger hun det, jeg helst vil undgå at indse. Alle burde have én som min Helle i deres liv. Jeg elsker hende fra et helt specielt sted i mit hjerte.


Kathlin er min ældste veninde. Hun har desværre haft en blodprop i hjernen, så vi piger har arbejdet meget med hende. Hun er nu nået så langt, at hun kører bil og meget mere end det, og hun har nået ting, du ikke kunne tage for givet.


Vi snakker ikke sammen dagligt, for hun er ikke super vild med at tale i telefon eller facetime; hun har i øvrigt aldrig været vild med det. Hun er om nogen hende, derbare elsker mig, og hun er det sødeste, mest hjælpsomme væsen. Hun er den blide, forsigtige og dybe eftertænksomme kvinde i vores lille gruppe, og alle er vi i et fællesskab.


Kat, som jeg kalder hende, er det fineste englevæsen på denne jord. Hun kan elske så uselvisk, at det er skræmmende og lærerigt. Hun har lært mig at bede om hjælp, hvilket var svært for mig i den periode, hvor jeg skulle lære det.


Det kræver sin kvinde at være så tæt på mig, der ser og ved så meget om, hvad Universet har at sige. At være der for mig så smukt og ikke være bange for alt det, jeg kan se i jer, er jeg dybt taknemmelig for. I er mine engle her på jorden, og jeg elsker jer. Tak for, at I er, som I er.









Kapitel 1: Hvorfor denne bog


Hvis du lige er faldet over denne bog og har tænkt, at den titel lige er noget for dig, så har du måske ikke læst bogen om mig – Englen fra Viby – som journalist Flemming Østergaard udgav i 2015 på forlaget Gyldendal ud fra samtaler med mig. Jeg vil foreslå dig at læse den bog først for at få en større forståelse af, hvem jeg er, hvorfra jeg har min viden, og hvorfor jeg har den.


Hvis du har læst ovennævnte bog, vil jeg anbefale dig i relation til denne bog at prøve det af, som jeg beskriver. Og bare rolig, det er ikke andet end livsforandrende, eller rettere sagt en ren opgradering af den, du er. Ingen har taget skade af at blive klogere. Jeg kan næsten høre dig sige ”Jaja, lad mig nu se,” og jeg trækker på smilebåndet mest af alt, fordi jeg forstår, at du sikkert har én eller anden form for tvivl i dit system.


Når du er færdig med denne bog, så vil du ikke længere have denne tvivl. Hvis altså du prøver mine forslag af og ikke bare synes, at du er den klogeste. Tør du ikke prøve tingene af, så har du muligvis et tillidsbrud i dit system, eller også er den del af dig, der tager chancer, ikke aktiv endnu. Men bare rolig, det skal du nok lære. Prøv at sige til dig selv ”Jeg ønsker at lære fra denne bog.” Hav den indsigt, at du kun kan lære på et dybere plan ved at øve dig. Du lærer kun på det fulde plan ved at committe dig fuldt ud. For gør du ikke alt, hvad bogen beskriver, kan du heller ikke forvente at få det fulde udbytte.


Med fare for at du vil tænke ”Sådan noget helligt shit er ikke noget for mig,” vil jeg sige, at uden troen på at der er noget magisk eller guddommeligt – uanset om det er Gud eller noget andet, du tror på – så er troen på noget større end dig selv vigtig for at få succes.


Denne bogs mål er at opgradere dig på de punkter, du mangler, så du får den rigdom, du ønsker. Jeg ønsker at sætte dine egne tanker i gang og motivere dig til at grave helt ind i dig selv og fjerne det, der begrænser dig fra at kunne være overdrevet lykkelig, hvad end det er for dig.


For at sige det ligeud, så er jeg pænt træt af folk, der ikke vil dem selv og ender med at smitte verden med al deres negativitet. Det er grunden til, at jeg skriver denne bog. Så dejlige dig – giv bogen en chance og elsk dig selv nok til at prøve mine værktøjer af.


Personligt tror jeg SÅ meget på min Gud. Gud er et begreb for det at tro på, at der er mere mellem himmel og jord; noget, der er nødvendigt for at kunne være i de oplevelser, du kommer igennem. Du vil snart kunne forstå, hvorfor jeg har brug for at tro på, at der er mere mellem himmel og jord. Og nej, jeg har ikke en religion. Jeg tror så meget på det, jeg kan mærke, se og føle, at jeg ikke er i tvivl. Derfor har jeg et guddommeligt liv – ikke et helligt liv.


Jeg tænker tit på, at mine medmennesker lever livet ud fra, at dagen skal overstås, eller at de bare skal have dagen fyldt ud uden at få investeret i det, der giver demmening og glæde. Stil dig selv disse spørgsmål: Hvor mange af ugens dage er en investering i dig selv og i din indre lykke? Hvor mange timer af dit liv giver du energi til dine bekymringer eller til din negative bevidsthed? Hvor meget smiler du om dagen, og i hvor mange år har du tilladt det at være din hverdag? Jeg er sikker på, du ikke er tilfreds med dig selv lige nu, hvis du altså tør være ærlig helt dybt indeni. Dit liv er dit ansvar og dit at påvirke! Jeg ønsker at hjælpe dig til at få et rigt og lykkeligt liv. Det er nemlig ikke umuligt, at du kan blive lige så svimlende rig, som du ønsker – og lad nu være med at ryste på hovedet. Det er muligt, for ellers ville alle jo være fattige. ”Nej, men Cilje, ikke alle er født rige.” Du har til dels ret.


De kære rige har noget, vi andre ikke har, men let kan få, og det skal jeg nok lære dig. Det er én af de ting, som andre, der skriver bøger om loven om tiltrækning, ikke får fortalt. Jeg har nogle gange tænkt på, om de overhovedet ved det; altså ved det, som du får lært i løbet af denne bog, for de fortæller dig ikke lige så detaljeret om, hvad der skal til, som jeg har tænkt mig at gøre. Lige præcis denne tankevinkel, som kun de kære rige har, er den, du mangler, og derfor er det ikke lykkedes dig at manifestere det liv, du ønsker. Men den udfordring skal jeg nok komme ind på og også hjælpe dig med at løse, når du lærer at få styr på din hjerne.


Denne bog vil transformere dig, og du vil nok igennem bogen tænke ”Det er bare for svært,” men det er det ikke. Det er kun svært, fordi du endnu ikke har læst bogen til ende.


På et tidspunkt i mit liv sidder mor her ved spisebordet med hovedet i hænderne af bekymring for, hvordan pokker hun skal få råd til et liv med tre børn, der alle har brug for en mor med ekstra energi og tid – for ikke at nævne penge. Jeg er lige blevet skilt, har måttet lukke min frisørbutik på grund af den økonomiske krise i verden, og jeg kæmper med at betale regninger og få styr på alt.


Vi bor i Gylling på det tidspunkt – en lille by i Jylland så langt ude på landet, at havde du spurgt mine børn dengang, ville de have sagt, at vi boede så langt ude, at selv grisene havde nummerplader ….


Vores idylliske hus er dejligt, kæmpestort og vildt billigt med en skøn have og masser af plads, og jeg elskede det. Jeg elskede roen og idyllen og den lille bro, man skulle over for at komme ind til huset, for åen løb lige ved siden af. Jeg tænker, det skyldes, at jeg er vokset op med Morten Korch film. Min farfar var skuespilleren og instruktøren Edvin Tiemroth (1915-1984). Han var i slutningen af 60’erne og begyndelsen af 70’erne teaterdirektør i Aarhus, og havde også en rolle som højesteretssagfører Øster i tv-serien Matador. Hvis du er gammel nok til at have set filmen Styrmand Karlsens flammer, så er det min farmor, skuespilleren Clara Østø (1911-1983), der synger sangen ’Jeg vil leve jeg vil dø på min lysegrønne ø’.


Så alt, absolut alt, er egentlig perfekt. Mine børn er sunde, og jeg bor dejligt, men min hjerne er besat af bekymringer; en opdragelsesvane, livet havde givetmig igennem angst og bekymring. Jeg var som barn i fare for at få de største psykiske tæsk af min stedmor – du kan også kalde det en mulighed for at lære noget. Senere skal jeg nok forklare dig, hvorfor jeg siger sådan. Jeg skal også nok sætte dig ind i min opvækst, så du kan få et indblik i, hvad der har skabt mig.


Vi sidder ved spisebordet i vores hus i Gylling, og min søn Julius, der på det tidspunkt er 5 år, sidder i sin højstol og spiser. Jeg sidder som sagt med mit hoved i mine hænder, og Julle siger ”Mor, hvis vi nu tog en million fra Britney Bieber,” jeg ved godt, det ikke er hendes rigtige navn, men det var nu engang det, Julle sagde. ”Tror du så, hun ville opdage det?” Jeg svarede ”Nej skat,” uden helt at deltage, for mine bekymringer havde rigtig godt fat i mine tanker ”Nej,” sagde den lille skiderik, ”der er nemlig nok til alle ….”. Barnet havde jo ret, og jeg vågnede lidt op, hvilket mine børn tit har fået mig til. Jeg måtte se tingene med et andet fokus; ikke fra en anden vinkel – nej, jeg mener fokus - et fokus, jeg skal have lært dig. For vi er vores tanker, og de kære tanker danner vores liv. Men hvordan? Og ja, det vil du forstå, når du har læst denne bog, og endnu bedre, du vil vide, hvad du skal gøre for at ændre det.


Så fasten your seat belt, du skal på en spændende rejse.









Kapitel 2: Hvem er jeg, og hvad er min baggrund


Er det overhovedet relevant? Ja, det er det, for hvis ikke du kender til min baggrund, vil du ikke vide, hvorfra jeg taler. Forhåbentlig er der dele af mig, du kan spejle dig i, så denne bog griber dybere ind i dig. I mit stille sind håber jeg ikke, du kan spejle dig i hele mig; og dog, for som du vil lære, så kan du opnå lige så meget lykke, som du har gennemlevet ulykke.


Men ganske kort: Jeg er født med usædvanlige clairvoyante evner og talte allerede som 3-årig med de døde på kirkegården. Det var også som 3-årig, at jeg besluttede mig for, at jeg skulle lave englearbejde resten af mit liv, hvis altså man skal tro på, hvad min mor husker. Min mor fortalte mig engang, at jeg var gået hjemmefra, alt imens hun sad og ammede mine små tvillingebrødre. Historien lyder, at jeg var væk i flere timer, og til min mors overraskelse var hun ikke nervøs. Hun havde spurgt mig, da jeg kom hjem, hvad jeg havde lavet, og jeg havde svaret ”Englearbejde” og at ”Det skal jeg resten af mit liv.” Jeg husker det selvfølgelig ikke selv og ved ikke, om min mor kan huske det nu. Det er jo sådan, at en autist husker det, der er interessant, lige så længe vedkommende finder det interessant, hvilket i min verden er dybt genialt. Tænk på alt det skrammel og alle de unødvendige tanker, du render rundt med, som bare fylder for at fylde.


Jeg har altså meget tidligt i mit liv valgt at dedikere mit liv til at gøre dit liv bedre.


Mit team består af min Far, Gud, og hans ansatte, Englene, samt hans energi-/powerbank, kaldet Universet.


Da denne bog ikke er om mig, men redskaber til dig for at få healet dig, så du kan tiltrække lige præcis det, du ønsker at tiltrække i dit liv, vil mit fokus være på at give dig de værktøjer, som du har brug for, for at kunne blive rigtig vis. Jeg vil selvfølgelig bruge mig selv som eksempel, så det giver dig mulighed for at spejle dig og dermed finde mere af dig selv frem.


Jeg har altid sagt, at du bliver klog af at læse en bog, men vis af erfaringer. Netop derfor vil jeg sætte dig lidt ind i mig, for jeg kan ikke læse særlig godt eller hurtigt. Som jeg skriver dette, kommer jeg til at tænke på engang, hvor jeg stod og skulle betale med mit dankort. På dankort-maskinen stod der Kontaktløs, hvilket jeg læste som Kontantløs. Så du kan nok se, at ordblindhed kan føre til spøjse situationer, og derfor er jeg ikke klog – for jeg har i sagens natur ikke læst mange bøger – næh nej, jeg har måttet erfare al min visdom. Det er jeg ret stolt af, for det har krævet store anstrengelser og smerte at nå dertil, hvor jeg er i dag – og hvis jeg kender Universet ret, så vil jeg hele vejen igennem den tid, jeg bruger på at skrive denne bog til dig, komme ud for, at jeg selv skal prøves af og blive mere vis.


Min datters far sagde engang til mig, - Jeg forstår ikke, at du med det liv, du er kommet igennem, ikke siddermed nålen i armen. Og jeg forstår godt, han tænkte sådan i og med, at han selv brugte stoffer til at mildne sine traumer. Men for mig er mine traumer lektioner, der gør min sjæl vis.


Det har været sindssygt at vokse op med tre forældre, der ikke havde forældreevnen, og som slet ikke kunne samarbejde, fordi de selv var så traumatiserede, at de ikke kunne mærke meget andet end sig selv. Men det, de har budt mig, og alle de mangler, de har haft, er for mig gaven i mit liv, og jeg håber inderligt at få også dig derhen, så du ligesom jeg kan sige, at det var godt for noget.


Som tidligere nævnt gik jeg som 3-årig hjemmefra og var væk i nogle timer. Min mor var ikke nervøs for, hvor jeg var, hvilket jo egentlig er lidt mærkeligt – og dog, englene havde uden tvivl bevaret roen i mit hjem. Min mor var alene om os tre børn; min far havde mere travlt med andre kvinder og specielt en meget ung kvinde, der endte med at blive min stedmor. Og nej, ikke bonusmor, for der var ingen bonus over hende; snarere psykiske overgreb, der fratog mig min livsgnist.


Fra jeg var 11 år boede jeg fast hos hende og min far, og 5 ud af 7 dage om ugen sad jeg i flere timers psykisk skældud, hvor hendes indre smerte gik ud over mig. Hun kunne ikke styre sit behov for at fortælle mig, hvor elendig eller uduelig jeg var, og mange andre ubehageligheder.


Jeg vil til hendes forsvar sige, at vi mennesker ikke kan give eller gøre noget, vi ikke har lært. Hvis vi kunne alt uden at have lært det, ville vi kunne tale alle de sprog flydende, som vi ønskede, og vi behøvede ikke at gå i skole. Det skal ikke forstås som en undskyldning for alle hendes sindssyge handlinger over for mig, mere som en forklaring. At mishandle et barn er aldrig i orden, men det at forstå hvorfor kan sætte det misbrugte barn fri. I hendes tilfælde er jeg sikker på, at det er en psykisk lidelse, der har gjort hende så ondskabsfuld. Måske forstår du mere, når du når til at forstå sjælen og dens utallige rejser.


Jeg tror på, at vi mennesker kan håndtere de situationer, vi forstår. Vi kan gøre dem brugbare og derved få de oplevelser, der ikke var sjove eller sunde, til at gavne os. Derfor fortæller jeg om mine forældre og deres udfordringer i håb om, at du selv vil kigge på dine forældre med de briller og forstå, at du skal gøre dit livs oplevelser lærerige og brugbare. For ingen – absolut ingen – har gavn af at dyrke det negative i oplevelser.


Jeg ønsker med denne bog at give dig værktøjer til at gøre alt i dit liv brugbart, for når du kan det, vil du bare ved at trække vejret tiltrække det, du ønsker.


Min biologiske far kommer først rigtigt ind i mit liv, da jeg er omkring de 11 år. Så vidt jeg ved, var han der sporadisk i mine første leveår og forlod min mor og os børn ret hurtigt efter, at mine tvillingebrødre blev født; de er toethalvt år yngre end jeg. Min fars liv havde været så traumatiserende, at han ikke evnede at knytte sigtil min mor og os børn. Hans egne behov har altid været hans første prioritet, hvilket er til at forstå, når du kender hans baggrund. Men husk på, at bare fordi vi som voksne kan forstå, hvorfor vores forældre var, som de var, så er det ikke ensbetydende med, at vi kunne forstå det som børn, og derfor er traumet ødelæggende.


Oplevelsen mellem barn og forældre er nemlig opfattet og forstået med den hjerneforståelse, som barnet har på det pågældende tidspunkt, hvor traumet opstår. Vi har dog en tendens til at kigge tilbage med vores voksne hjerne og dermed ikke se tingene klart. Hjernen bliver du klogere på senere i bogen. Men lige lidt info. Hjernen kan kun forstå ting, som den har erfaret, og en erfaring opstår, når en følelse møder en handling – altså en oplevelse i både følelse og handling, der sætter et aftryk og danner en erfaring; igen en erfaring ud fra hjernens alder og evne til at forstå. Jeg har lært meget af at have forældre med autisme og ADHD, og som ydermere var omsorgssvigtede. I det daglige siger jeg, at min far var psykopat og havde ADHD. Han nød at gøre mig bange og se mig ulykkelig. Han havde ingen – absolut ingen – omsorg for mig; det evnede han ikke.


Forskellen på psykopati og narcissisme er, at psykopaten nyder at skade andre – det gør narcissisten ikke. Min stedmor ser jeg som værende narcissist. Det eneste, der gjaldt, var hendes behov – koste hvad det ville. Hvis hun skulle finde på historier for at få sin vilje, eller kalde en pige på 12 år for en luder, fordi hun følte, at pigen var smukkere end hende selv, så gjorde hundet, selvfølgelig dækket ind under, at hun ville passe på hende, nu hvor pigens mor var så imbecilt og stupidt et menneske. Min stedmor var et ødelagt menneske helt igennem, og her er det vigtigt for mig at sige, at du ikke er født ødelagt, men du kan have en sjæl, der er for gammel til de forældre, du har.


Jeg kommer i bogen ind på sjælens alder, og hvad den evner, for det vil uden tvivl give dig en indsigt i dit liv, som gør, at du kan forstå og give slip på det, der begrænser dig.


Min biologiske mor er autist. Hun er utrolig højt begavet og har et stort behov for at forstå; dog kun ud fra det hendes hjerne mener er rigtigt og forkert. Jeg plejer at sige, at det er fascinerende, at hun er så dygtig til at male billeder, men ingen farver har i sit følelsesspektrum. Der er kun sort og hvidt – altså rigtigt og forkert.


Ingen af dem havde evnen til at give omsorg, kram og nærvær, og det var et galehus, jeg voksede op i. Alligevel siger jeg, at jeg er dybt taknemmelig for deres udfordringer, for havde de ikke været, som de var, havde min kontakt til det guddommelige, til Universet og til englene ikke været så stor. Englene, Universet og det guddommelige var min familie. Ærlig talt så tænker jeg, at alt det forfærdelige, jeg har oplevet og al den kærlighed, jeg aldrig fik, har været en form for uddannelse i, hvad jeg ikke skal gøre, og det sætter jeg stor pris på.


Vi har alle sammen en masse med fra vores forældre, og for de fleste har det, deres forældre har givet dem, været ment kærligt og derfor vanskeligt at se som noget, der begrænser dig i at nå til den velstand, du ønsker. Om velstand for dig er penge eller glæde, er ikke så vigtigt, for dybest set er det det samme. Nogle mennesker ønsker sig penge for at blive glade, andre er mest fokuseret på at få et liv, der er et gladere, måske endda lykkeligere liv. Denne bog handler om, hvordan du får det, du ønsker, uanset om du har heftige traumer eller ej. Jeg fortæller blot om mine, for at du kan nå til tanken ”Hvis Cilje kan, så kan jeg også.”


Jeg husker meget tidligt i mit liv, at jeg ikke kunne finde nogen, som jeg kunne sammenligne mig selv med. Ærlig talt følte jeg ikke, at mine medmennesker så verden på samme måde, som jeg gjorde. De så ikke nær så meget. De så tit kun til deres egen næsetip, og det gjorde dem aldrig gladere. De troede ikke på, at der var mere mellem himmel og jord. De troede kun på det, de kunne mærke og se, og som videnskaben havde lært dem. For mig var det et stort problem, for jeg kunne tydeligt se, at dette var grunden til deres elendighed.


Jeg er fra 1975, og dengang var det spirituelle lettere okkult og hippieagtigt, og fordi jeg aldrig mødte nogen, der var som mig, fik jeg sat det stempel på mig selv, at jeg nu nok var lidt småtosset; her gik jeg og snakkede med Gud og englene – for ikke at nævne de døde – og det var der ikke andre, der gjorde.


Jeg tænker, at det nu er nok om mig, for denne bog handler mere om, hvordan jeg kan lære dig at få opfyldt dine inderste drømme. Du kan lige så godt se i øjnene, at du skal i arbejdstøjet og tage selvindsigtsbrillerne på, for du er din rigdom, og du er grunden til, at du ikke er der, hvor du ønsker at være, fordi du har nogle fejlkodninger og mangler. Du vil helt sikkert møde ting i bogen, som du ikke helt forstår, hvorfor du skal vide det. Men tyg dig nu bare igennem, for det vil give mening, når du når til vejs ende. Så lad os komme i gang.


Hvad skal jeg gøre og vide for at opnå mine drømme?


Det er klogt, at du ved og accepterer, at din hjerne – hvis den er fuldt opladet – kun kan håndtere 20 minutters læring ad gangen. Så læg bogen væk indimellem. Når du så læser videre, gør du klogt i at læse den, som om du skulle undervise i det, du lærer; ganske enkelt fordi den del af hjernen, der skal huske for at videregive, har større hukommelsesplads.









Kapitel 3: Indsigt i sjælen


For at du overhovedet har nogen mulighed for at forstå dine medmennesker og dermed håndtere det, de siger og gør, vil jeg starte med at give dig en indsigt i sjælens rejse, fra den bliver født, til den er færdig med at inkarnere.


Alt i dette kapitel kan for nogen virke lidt langhåret eller hippieagtigt, så gør dig klar. Vi skal ud at flyve, for om lidt bliver tingene virkelig weird. For nogle sjæle vil det være total logisk; for andre vil det være oplagt at tænke ”Hun har da tabt sutten.” Her vil jeg minde dig om, at engang troede alle, at jorden var flad, og når vi går rundt på jorden, ser det også sådan ud. Men vi ved jo godt, at jorden er rund.


Jeg lover dig, at du med denne viden vil få nogle mennesker i dit liv placeret på rette plads inden i dig, og det er meget vigtigt for din mulighed for at få succes. For på den måde vil du kunne håndtere dine forventninger til dine medmennesker samt forstå nogle oplevelser, du har haft, der ikke var behagelige.


Jeg har selvfølgelig drøftet en del af dette med mine veninder, ligesom Sex and the City-pigerne gør det i den amerikanske tv-serie; en serie jeg elsker, fordi den virkelig får skabt et billede af de forskellige typer kvinder, der går rundt på jorden. I vores gruppe diskuterer vi tit – hvis ikke vi ligefrem kalder hinanden for ét af navnene på de karakterer, der er i serien – alle de situationer, jeg render ind i og gerne vil give videre til minemedmennesker, der har brug for at finde en eller anden form for lykke og succes. Da jeg er den yngste i gruppen, lytter jeg gerne til de andre. Jeg er dog den ældste sjæl, og den klogeste er åben for at lære nyt frem for at fortælle det, den allerede ved.


Det at vide, tro eller håbe på, at der er mere end ét liv, åbner døren for, at det, du skal til at lære om sjælen og dens rejse, ikke er helt fjernt. Der hvor det bliver lidt langhåret er, når jeg vil gøre dig opmærksom på, at der i Universet ikke findes begrebet tid. Derfor eksisterer alle tidslommer altid og på samme tid, så lige nu er 2. verdenskrig stadig eksisterende. Hånden på hjertet, det er ubegribeligt.


Jeg forestiller mig, at du lige nu gør store øjne eller måske ryster på hovedet, og som jeg sidder her i lufthavnen på vej til Grækenland og skriver på denne bog til dig, storsmiler jeg ved tanken om, at du tænker dit lige nu. Du kan selvfølgelig være en gammel sjæl og tænke ”Nå for pokker, nu giver det hele mening.” Jaja, jeg ved godt, det måske ikke giver mening, men det skal det heller ikke. Det skal bare være en viden eller noget, du accepterer, for at forstå resten af bogen.


Hvordan i alverden kan man rejse tilbage og besøge et tidligere liv, hvis ikke det stadig eksisterer? Tænk lidt over det. Det emne er dog alt for omfattende at beskrive her; det må blive i min næste bog.


Ærligt talt så tror jeg, at vi mennesker kan håndtere næsten alt, hvis vi kan forstå det. Det er ofte det, vi ikkekan forstå, der ødelægger os og skaber en masse tankemylder og følelser i ubalance. Lige præcis tanker og følelser er det, der er vores direkte kommunikation med loven om tiltrækning og dermed en ren manifestation – plus det ekstra trick, som de, der underviser i at manifestere, ikke tør dele med andre. Men det kommer vi til. Først skal du have nogle værktøjer for at kunne forstå og gøre dig selv i stand til at modtage det, du forsøger at manifestere.


Nu ved jeg ikke, om du har lagt mærke til, at nogle gange tænker din hjerne uden, at du har bedt den om det. Den opfører sig som et lille barn, der er ved at lære de forskellige lyde at kende, og bare tilfældigt slynger om sig med lyde. Så din hjerne slapper altså ikke af. Den søger dialog konstant, mest af alt fordi dens primære job er at få din krop til at udføre det, som du beder den om. Når du ikke beder den om noget, så larmer den – mest af alt, fordi du ikke har lært din hjerne at være stille, men det lærer du. Det skulle jo gerne være dig, der styrer din hjerne og ikke omvendt.


En af de mest fascinerende ting ved hjernen er, at den ikke tager stilling til, om det, du beder den om, er en god idé eller ej. Det lyder måske lidt mærkeligt, men du bliver klogere på det, når du senere i bogen lærer om de 4 hjerner. Ja, du læste rigtigt, 4 hjerner. Men tænk over det; hvor mange tanker har du uden at kunne bruge dem til andet end bekymringer eller stress? Har du tanker om ting, du ikke ved eller er blevet præsenteret for? Der er så afgjort noget i verden, du ikke har tænkt over, fordi du ikke kender til det, fordin hjerne har kun adgang til vaner – ikke til noget nyt, før den lærer om det nye.


Jeg ved, at du – når du er ved vejs ende med bogen og har fået denne unikke viden – lettere vil kunne manifestere det, du ønsker samt tiltrække det, du føler, og med disse redskaber føle det, som du i virkeligheden ønsker at tiltrække frem for det, du tiltrækker nu, som måske ikke er det ultimative.


Når vi kigger på verdens rigeste mennesker, så har de så mange penge, at de ikke ville kunne tage skade af at have mindre. Så der er uden tvivl nok til os alle. Lige inden jeg satte mig for at skrive på bogen, var jeg inde i en butik for at købe en creme, og fordi jeg kan det med at manifestere, fik jeg både en taske og en rejsepakke med. I går fik jeg dobbelt af noget, jeg havde bestilt og betalt for. Om aftenen var der en meget fin og dyr vin, der var blevet åbnet ved en fejl, og som jeg kunne få et glas af til samme pris som husets vin. Og ja, jeg kunne blive ved. Så jeg er et levende bevis på, at ”gratis” er noget, jeg møder tit.


Tiltrækning er som et fokus. Det, du holder dit fokus på, og det, der får din energi, bliver til dit liv. Så kig baglæns og se på dit liv, så vil du også kunne se dit fokus. Hvis ikke du kan det, ser du ikke på dit følelsesmæssige fokus. Igen er jeg nødt til at sige, at dette er en livsændring, du skal foretage; men bare rolig, tingene begynder stille og roligt – sammen med din forståelse og de øvelser, du får i bogen – at blive lettere og lettere. “If I can do it – you can, too.”


Ofte har vi mennesker det med ubevidst at se folk ud fra, at de er ligesom os eller klogere. Men nej, det er ikke altid sådan. Det er okay, at du synes, du er klogere, smukkere og bedre end andre, så længe du bruger den viden til at booste andre, alt imens du har respekt for deres rejse. Det er altså ikke forkert at synes godt om sig selv og sætte pris på sig selv. Tænk lidt over det.


Ved du egentlig, hvad du ønsker? For ser du, al den energi, du bruger på det forkerte, er spildte penge i banken. Penge er en form for energi. Vi tiltrækker det, som vi bruger vores energi på. Du vil efterhånden kunne se, hvor enkelt det er at skabe det liv, du ønsker. Du skal bare lige have en hel del forståelse først, så du lettere kan gå direkte til belønningen i stedet for at bruge tid og energi på tomme kalorier, så at sige.


Det bliver lettere at omsætte mentalt, når vi deler det lidt op. Så du starter med at få indblik i de forskellige sjæleniveauer for på den måde at vide, hvad du præcis kan forvente dig af de mennesker, du omgås. Jeg ved, at dette for nogle kan føles lidt langhåret, men det ændrer ikke på, at denne sjæleviden er brugbar, når det kommer til at lave aftaler og have forventninger – for ikke at sige forstå de mennesker, du har haft i dit liv og sikkert også har lige nu, hvor du læser dette.


Som symbolsk skabelon vil jeg bruge menneskets udvikling fra nyfødt baby til dimittend fra folkeskolens 10. klasse, for hvis vi sammenligner den menneskelige adfærd med, hvordan folk opfører sig, når de går iskole, så vil vi også vide, at det barn, der går i 1. klasse, ikke kan gå til en 10. klasses eksamen.


Når vores sjæl bliver skabt første gang, ligner den en stjerne – en nyfødt stjerne, og når sjælen skabes, skabes der også en engel, der hører til denne sjæl som værende dens skytsengel. De er sammen igennem et utal af inkarnationer på jorden, hvor de bliver klogere og klogere. Det er ikke hjerneklogskab, vi taler om, for hjernen hører til kroppen – ikke til sjælen. Det er sjæleviden; den viden, vi som mennesker kalder intuition eller mavefornemmelse. Dog er de to begreber – mavefornemmelse og intuition – ikke det samme. Du lærer at kende forskel på de to begreber senere.


Jo ældre din sjæl er, jo større forståelse har du for alle omkring dig; så stor forståelse, at selv det ondskabsfulde er rummet og forstået, måske endda værdsat. Jo yngre eller nyere din sjæl er, jo mere centreret er du omkring dine egne behov. Inden jeg kommer ind på, hvordan du kan se, hvor gammel din sjæl er, vil jeg nævne, at der fødes nye sjæle lige så tit, der er behov for det, og det sker i samspil med sjæle, der er så højt udviklede, at de ikke længere besøger jorden.


Det er egentlig ret simpelt. Jorden er som en efteruddannelse, og derfor kan vi som sjæle ikke lade være med at udvikle på os selv; derfor begynder den nyfødte at bevæge sig, for det er ganske enkelt indkodet i os at udvikle os i en retning. Hver sjæl er unik, og hver sjæl har en retning. Alles liv har et formål i forhold til jordens drift og i forhold til sjælens udvikling, hvilket gør,at alle, du møder, er lige vigtige. Måske kan du ikke helt finde din rette hylde, og det skal vi have gjort noget ved.


Alt dette er inden for den tidligere nævnte skabelon. Du kan kun udvikle dig inden for skabelonen, og du kan kun indse og forstå og evne det, din sjæl kan inden for denne skabelon.


Vi starter med barselssjælen og går op til og med 10. klasse-sjælen. Husk, det er lidt symbolsk, men det kan måske hjælpe dig til at forstå det på den lette og sjove måde, som fx at et menneske, der går i 3. klasse i folkeskolen, ikke kan gå hjem til lillebror, der er i børnehaven, og få hjælp til sine skoleopgaver. Hvad vil det sige? Prøv, når nu vi går igennem de forskellige trin, at stoppe op og se, om ikke du har mødt sådan en sjæl. Chancen for at du har forældre, der har en yngre sjæl end din, er stor, netop fordi du har valgt at læse denne bog og er søgende på at forstå, hvorfor i alverden du ikke får succes med de ting, du gerne vil, eller ikke får brugt de værktøjer, du allerede har lært. Jeg lover dig, at det vil du efterhånden kunne forstå og vide, hvordan du kan rette op på.


Når du som sjæl kommer ned på jorden, har du et primært klassetrin; dog kan du have trin, du ikke helt fik gjort færdige i nogle af de andre inkarnationer. Derfor kan det være nødvendigt for en sjæl, der hører til 7. klasse, indimellem at skulle ned og besøge en 1. klasses adfærd for lige at få helt styr på det.


Når du læser trinnene, skal du for lettere at kunne skelne læse lidt ud fra, at overdrivelse fremmer forståelsen. For sandheden er, at de tre sammenhængende trin kan glide lidt sammen, så en barsels-, dagpleje- og børnehavesjæl egentlig godt kan virke, som om de er i samme person. Hvis det er tilfældet, er sjælen mere i midten og godt på vej til børnehavens første besøg, så at sige.


Jeg håber, du finder dig selv igennem denne viden. Husk, at det ikke er en konkurrence om at blive den ældste sjæl i din gruppe. Det er mere et spørgsmål om at vide, hvor du er, og bruge det, du har til rådighed, frem for at haste videre til næste trin. Hastværk er lastværk, og det kan ikke forandres; så ingen hastværk. Det er meget bedre at høre til dem, der er langsomme, for lige netop den type mennesker ser jeg ikke som langsomme – mere som grundige, og det er der noget fornuftigt over.




Barselssjælen


Når vi kigger på en helt ny sjæl og op til ca. 1.000 inkarnationer her på jorden, vil den selvfølgelig udvikle sig, men opføre sig primært som en baby. En baby er egoist; den skriger, når den har et behov, og den tager ikke stilling til, om dem, der skal tage vare på dens behov, har tid, lyst eller energi til at give den det, som den forlanger. Den skriger bare indtil det, den ønsker, er blevet indfriet.


Skal dette omsættes til en voksen, så vil den voksne skabe sig, til den får sine behov indfriet. Det kan være konen, der bliver fornærmet over ikke at have fået præcis det, hun bad manden om, og som plager ham om at få det lige meget hvad og helst dagen før. Hun kan godt tale om hans fejl i tide og utide og fortælle Gud og hvermand om, hvor dum han er, bare fordi hun har et behov, han ikke indfriede.


Eller det kan være manden, der ikke forstår konens manglende forståelse for, at han skal både se og gå til fodbold 5 dage om ugen uagtet, at de har 5 børn. Det kan også være den type person, der bare sidder og ser sur ud, brokker sig og larmer for at gøre opmærksom på, at den er utilfreds. Den formår ikke at se, at det er meget malplaceret at være sådan. Det er dens eget behov, der er vigtigt, og ikke rigtig andet – lidt ligesom barnet, der først er stille, når det har fået den mad, det har peget på. Denne sjæl evner ikke at tage stilling til andres behov; det er ikke en del af dens bevidsthed. Dermed ikke være sagt, at denne sjæl – når den lander i en krop med en hjerne – er ond. Den er lige så ond som en baby, ergo er den ikke ond, men naiv og uforstående.


Vi kan allesammen kun det, vi har lært – husk det. Så kig ikke ned på denne sjæl; du skal bare ikke forvente noget af den, som den tydeligt viser dig, den ikke evner. Det tænker jeg såmænd ikke, du skal med nogen. Vi mennesker viser nemlig tydeligt, hvad vi egentlig kan, som fx at har vi interessen, så er den anden ikke i tvivl om, at interessen er der.


Hvor tit har du ikke håbet på noget fra et andet menneske, som du ikke har fået? Det vil i denne situation helt sikkert være en yngre sjæl end dig, som du har stået overfor. Denne smukke nye sjæl – og her vil jeg gerne tilføje, at mange babyer jo er dødlækre og har den skønneste charme – det har denne gruppe også på samme niveau som den lækreste baby, du har set. Det er ikke mærkeligt, at du bliver draget af dens ydre. Det er dog et ydre med et barnligt, legende glimt – ikke et smukt glimt –i øjet.


Barselssjælen kan lære at tage hensyn og vise omsorg. Vi snakker ikke dyb, meningsfuld omsorg. Det forstår denne sjæl kun i form af at modtage, ligesom barnet modtager fra sin mor, og den mener også, at den skal have omsorg, som er den umættelige form for omsorg.


En sjæl, som hører til mellemtrinnet, vil dræne sig selv i dette forhold. En sjæl på samme alderstrin vil den bedst kunne lege med, for den forstår ikke de bagvedliggende omsorgsfølelser. Den viser dog kun omsorg, hvis den får det ud af det, den ønsker, ellers går den videre. Det er lidt ligesom babyen, der bliver glad og rolig, når den har fået mad efter en skrigetur. En ældre sjæl vil føle, at denne sjæl er manipulerende. Det er den som sådan også, bare uden at vide det.


Denne sjæl bliver ulykkelig eller utryg ligesom babyen, når den bliver efterladt, og den har en tendens til at være klæbrig og dybt afhængig af de voksne, som er omkring den. Til gengæld synes den, at det er okay at efterlade andre, hvis altså den er færdig med dem; ikkefor at svigte dem, men bare fordi, at ’ude af øje ude af sind’ er den måde, denne sjæl fungerer på. Den er så optaget af sin egen udvikling, at alt andet ikke har den store betydning.


Også her kan man se babyen, der har travlt med at lære alt fra at gribe til at gå og tale. Denne sjæls forståelse for andre er ikke til stede på et dybt plan. Den evner det ikke. Ikke fordi den ikke vil forstå, men bare fordi den ikke kan forstå. Du kan, som en ældre sjæl, tydeligt se i denne sjæls øjne, at den ikke forstår, hvad du forsøger at forklare den, når du prøver at få den til at forstå, at det er urimeligt, at dine behov ikke også er vigtige. Du vil som en ældre sjæl møde, at lige meget hvor mange gange eller på hvor mange måder du forsøger at lære denne sjæl at tage vare på dine behov, så lykkes det ikke.


Barselssjælen kan godt smile og sige ”Ja, det skal jeg nok.” Men den får det ikke gjort. Hvis du er barn af denne sjæl, vil du i dit inderste føle, at den er en god forælder, men yderst bestemmende og ikke god til at forstå dig. Det er dens måde eller ingen måde. Sagt på en anden måde – dens vilje er lov.


Den er let at bilde noget ind, for den tager ikke dybere stilling til alt det bagvedliggende. Så hvis den, som den stoler på, er overbevist om, at jorden er flad, så er jorden flad for denne type sjæl. Den selv udvikler ikke på det indre plan. Den har rigeligt at gøre med at fungere på det fysiske plan og bliver udfordret, når den ikkeforstår tingene. Denne sjæl er meget materiel og kropsbevidst. Den sætter pris på det, den kan lege med – altså tage og føle på med sine hænder. Den kan elske dyre ting eller sære ting. Det er ikke så meget pengene som sådan, den går op i, det er trygheden i at have nok. Den er ofte bange for ikke at have eller få nok, for en lille stemme inden i denne sjæl fortæller den, at det er første og sidste gang, den er på jorden, så på denne magiske rejse skal den nå at få alt med. Den er overbevist om, at jo flere ting den ejer, jo mere status synes andre, den har, og status og magt hænger sammen for denne sjæl.


Klare tegn: Dybt naiv; egodrevet; selvoptaget; forstår kun sig selv; reagerer barnligt, når den ikke får sin vilje; elsker det materielle





Dagplejesjælen


På et tidspunkt vil sjælen have udviklet sig så meget af sine besøg på jorden, at den rykker videre til dagplejealderen – en alder, hvor vi har ca. 3.000 inkarnationer her på jorden. Jeg siger cirka, fordi det er virkelig forskelligt, hvor hurtigt vi lærer af vores rejser herned til jorden. Det hele kommer an på hvilke aftaler, vi har med vores sjælegruppe, som vi ikke har formået at indfri, da vi var på jorden sidst.


Husk på, at alle aftaler er bundet op på følelsesmæssig læring, ikke handlinger. Disse lektioner skal læres og senere finpudses, før vi er kloge nok til at tage næstesjæle-klassetrin. Jeg tænker det tit – eller nok mest – når tingene ikke lige går efter mit fortravlede og utålmodige jegs ønske. Vores sjæl kan, hvis den er en ældre sjæl, huske de tidligere liv, hvilket forklarer, hvorfor nogle børn kan huske noget fra tidligere liv. Men denne sjæl husker absolut ingenting; den opsøger heller ikke det alternative, og hvis den gjorde, ville den ikke kunne tro på det. Den ville være overbevist om, at det er det rene sludder.


Jeg har haft en ung sjæl som partner, som kaldte det, jeg laver, for hokuspokus, men han blev både imponeret og rystet, da en af hans afdøde venner pludselig stod i mit køkken med et budskab til ham. Han ringede straks til en veninde, der kendte denne afdøde ven, for at fortælle hende om denne helt magiske og vildt imponerende oplevelse, han lige havde haft med mig og den afdøde ven. For en ældre sjæl ville dette have været mindre imponerende.


Dagplejebarnet er egoist, men med et vink af fællesskab. Denne sjæl vil gerne dele, men kun når den selv bestemmer. Den skaber sig stadig for at få andre til at indfri de behov, den ikke selv gider tage sig af. Den klarer det sjældent selv, for den har endnu ikke kompetencerne til at gøre det, den gerne vil, og den vil som regel det hele selv og helst på den halve tid. Denne sjæl har en tendens til at kæmpe med sit temperament. Mange oplever situationen, hvor barnet – når det får taget noget fra sig – laver flitsbuen og også selv kan tage et stykke legetøj og slå et andet barn med. Sidderdu og tænker, at det har mit barn aldrig gjort, så er dit barn højst sandsynlig en ældre sjæl.


Dagplejesjælen mener dog, at den kan alt selv og vil selv, når det kommer til de ting, den finder interessant. Denne sjæl har ikke meget selvindsigt. Selv om den godt ved lidt om, hvad det er, så syntes den stadigvæk, at det er alle andres skyld/ansvar/opgave at indfri de behov, den har. Den ser ikke ud over sine egne overbevisninger, da der kun er den sandhed, som den ved, hvad er, eller som den har besluttet sig for passer bedst ind i det koncept, den er i gang med. Den har tendens til at være utrolig stædig, mest fordi den ikke evner at se ud over sin egen næsetip. Dog lader den sig meget let påvirke af andre, men kun dem, der virker mere anerkendt, som fx forældre eller autoritære personer.


Den er i en fase, hvor den kopierer de voksne. Den træner det at være opmærksom og omsorgsfuld, og her siger jeg træner, for den forstår og evner det ikke til fulde. Det er lidt en leg, den har gang i, for at kunne udvikle sin sjæl. Du vil tit kunne se, at den spejler sig i andre, fx ved at gå på en måde, den ser nogen gå på eller tale på en måde, den har hørt andre tale på – uden at tænke over, hvordan dens adfærd påvirker andre.


Når denne sjæl er ude i arbejdslivet, er et fysisk krævende job ofte det, den vælger. Den er stadigvæk ved at få dens sjælemotorik i balance, og det gør den via kroppen, da kroppen er den, den ved, den har. Sjælen er et fremmed emne, selv om den selvfølgelig ved, at den er der, for det er den blevet fortalt. Den bruger ikke megettid og energi på, at det er noget, den skal være opmærksom på.


Dagplejesjælen tror ikke på flere liv. Det materielle er vigtigt, ligesom det at præstere og være den bedste er vigtigt; konkurrencegenet er tydeligt på dette klassetrin. Denne sjæl kan være yderst forvirrende at være i relation med, da den udstråler og siger, at den kan selv, men aldrig rigtigt gør det fuldt ud. Den bliver vred, hvis du kommenterer dens manglende evner, og den har ikke kompetencerne til at forstå dine følelser, selv om den virkelig gerne vil. Du vil ofte føle dig trynet af denne type, og den mener ikke, at den tryner dig. Den vil have ret, da dens sandhed er den eneste, den kan forstå. Den er overbevist om, at det er alles sandhed, og er du ikke enig, vil den tolke det som et bevis på, at du lyver eller er ude på at skade den.


Med livets læring vil den udvikle sig til at være en dominerende person eller en meget utryg og underkastet person. Alt efter hvilke oplevelser, den har haft, vil denne sjæl acceptere, at det er sådan, som den har erfaret og lært, at det er, for den har ikke selv evnen eller sjæleerfaringer til at vide og tro på andet.


Jeg kan give et eksempel på én, jeg selv kender. Han er i et forhold med en kvinde, der er psykisk udfordret. Hendes udfordringer går ud over hans børn, og de kære børn forsøger at få ham til at indse, at hun er ødelæggende for deres forhold. Det kan han ikke se eller forstå på trods af, at han ved, hun har OCD, er bipolar og har ADD. Han lever livet ud fra hendes tilstanduden at tage stilling til, at hendes ubalancer påvirker ham – og dermed også hans børn – så meget, at han drikker, og når han drikker, bliver han ondskabsfuld. Derfor er hans børn rejst fra ham, og han evner ikke at se hendes adfærd som skadende. Det er ikke fordi, han ikke elsker sine børn, eller fordi, han ikke er en fantastisk far. Det er, fordi denne sjæl ikke kan omsætte de følelser, hans børn giver udtryk for. Hans sjæl er ikke gammel nok til at forstå og handle på det, der sker. Det er vigtigt, når du har med denne dagplejesjæl at gøre, ikke at dømme den, men hjælpe den. For den er uden tvivl et skønt menneske. Denne sjæl er meget arbejdsom og arbejder hårdt og vedholdende.


Jeg sad en dag og snakkede med en kvinde, der fortalte, at hendes mand arbejdede uanset, om han var på kontoret eller hjemme. Han tjente en masse penge, men hun fik aldrig noget, for det at dele er ikke noget, denne sjæl er særlig vild med. Hun kunne stå op, tage sig af børnene og få dem afsted og selv gå på arbejde, komme hjem og tage sig af huset og børnene. Når hun gik i seng, kunne han så lige komme ind og knalde hende og gå ud og arbejde videre. Når hun, som er en ældre sjæl, der i denne inkarnation skulle gå fra 6. til


7. klasse, forsøgte at snakke med ham om det, sagde han tit ”Jeg kan simpelthen ikke forstå, hvad du siger.” Hun kunne se i hans øjne, at det passede. De blev skilt, og han fandt en sjæl af sin egen kaliber.


Klare tegn: Temperament; vil fællesskabet, men forstår det ikke; dominerende eller underkastet; egoist med lidt fællesskab; materiel; stædigheden selv





Børnehavesjælen


Stille og roligt udvikler sjælen sig til at være børnehavesjæl. Her sker der en del i løbet af de mindst 5.000 gange, den rejser herned på jorden for at dygtiggøre sig i det at være mindre ego og mere fællesskab og forståelse for andre; dog stadigvæk på et 5-årigs forståelsesniveau.


I denne sjælealder begynder sjælen at ville kunne ting selv. Den vil stadigvæk gerne bestemme, men prøver også at forstå de følelser, der kan opstå, når der er nogen, der holder den udenfor eller ikke vil lege med den. Dog kan den ikke helt forstå det i dybden, og derfor kan denne sjæl godt virke overfladisk, når du møder den som voksen.


Denne sjæl forstår først tingene, når den har erfaret tingene selv inden for den præcise erfaring, hvilket gør, at den til tider godt kan spille klog på andres vegne, for den forstår ikke, at en oplevelse kan opfattes på flere måder. Så den kan give udtryk for, at den forstår dig, men gør det egentlig ikke til fulde, selv om den selv mener fuldt og fast, at den forstår det helt ned i detaljen. Dette er ret kært for de gamle sjæle, der godt kan huske, når de kigger tilbage, hvordan det var at tro, at du vidste og forstod alt, men egentlig ikke fattede en disse.


Denne sjæl har ikke den store situationsfornemmelse og tænker ikke, før den taler. Får den sagt noget helt skævt, vil den enten blive flov eller skynde sig at sige, at det bare var en joke; for den aner ikke, hvorfor denfår den reaktion, den får, fra sine medmennesker, når den træder i spinaten. Fx kan børnehavesjælen godt sige ”Hvorfor spiser du is, når du er så tyk?” Eller ”Du skal vel kun have én portion mad?” For ikke at nævne dens behov for at blive set ved at nedgøre andre.


Når vi går i en virkelig børnehave, ser vi jo børn, der skal ses, og de tænker ikke over, hvordan det påvirker de andre. De accepterer hinanden uden egentlig at gøre det, for accept er et stadie i at forstå, og den evne er ikke særligt udviklet på dette sjæletrin. Husk på, at jeg kun taler om sjælen her – ikke om hjernen. Det er sjælens adfærd, og denne adfærd kan let findes i en topchef, der går målrettet efter at tjene millioner og ikke formår at tænke dybt over, hvordan de ansatte har det. Hvis de ansatte så gør opmærksom på det, svarer chefen ”Det skal jeg nok rette op på,” men evner ikke at gøre den store forskel, for chefens sjæl er ikke gammel nok til at forstå i dybden og dermed handle på det på den måde, du som ældre sjæl har behov for.


Denne sjælealder er en af dem, der tager tid og er fyldt med masser af læring med både op- og nedture; mest fordi, det er svært at gå fra at være den egoistiske sjæl til ikke at være det mere.


Når vi kigger på barnet, fødes vi alle med en gave, nemlig evnen til at gøre opmærksom på, at vi er trætte eller sultne. Ergo, vi er født egoistiske allesammen. Så den evne skal alle sjælegrupper bruge, hvilket gør det svært for netop denne gruppe at give slip på hjerneegoet og beholde sjæleegoet. Det er en træningskunst at giveslip og stadig holde fast. Her skal sjælen have en del følelsesmæssige oplevelser og erfaringer – både de positive og de negative – for rigtigt at kunne lære noget helt i dybden, før den går videre til det at være sjælen, der går i børnehaveklasse.


Klare tegn: Rent ego og kun egne behov; forstår på ingen måde, hvis folk mener, den ikke er rummelig; gør opmærksom på sine behov





Daginstitutionen før skolefasen


Indtil nu har denne sjælegruppe ikke nogen særlig forståelse for andre, og følelsesmæssigt er den – fra barselssjælen til børnehavesjælen – så ekstremt optaget af sine egne behov og følelser. Den har endnu ikke åbnet op for, at der er et rigtigt fællesskab, og at du skal give til andre. Den kan ikke, for i og med at den ikke har været tilstrækkeligt mange gange på jorden til at have nok erfaringer med, at det at give er en god idé, så er det slet ikke noget, den bruger. Den er som sagt mest optaget af at komme til at lære at gå og tale, og det kan du jo ikke lære på andres vegne.


For at det kan ende lykkeligt, bør en sjæl fra denne gruppe kun date eller gå i forhold med én, der også er i denne gruppe, for her gælder det, at lige børn leger bedst. Det vil jeg ikke sige om de andre grupper. Jeg håber, at hvis du er barn af én fra denne gruppe, at du så er nået frem til, at den eller dine forældre ikke på nogen måde har kunnet gøre noget andet. Vi kan ikkenoget, vi ikke har lært, og der er ting, der er så umulige for vores kompetencer, at vi aldrig vil kunne få det lært. Så find en omsorg og kærlighed til dine forældre. Når vi kommer til kapitlet om generationstraume-healing så husk på, at de ikke er dumme, onde eller noget meget værre. De er bare meget unge sjæle.





Børnehaveklasse-sjælen


Hvis du har et barn, så ved du, at dette klassetrin er et af de klassetrin, hvor dit barn enten frygter eller glæder sig til at starte. Denne adfærd er normal for denne sjælegruppe – enten frygt eller glæde. Det er, fordi en sjæl fra denne gruppe ved, at nu kommer kravene, og nogle af dem har måske ikke fået gjort de andre trin helt færdige, og det stresser dem lidt.


På dette trin har sjælen ca. 1.000 inkarnationer her på jorden for at lære disse færdigheder. Det er sådan, at du på dette sjæletrin finpudser det, du lærte på børnehavetrinnet, for nu bliver det snart mere alvorligt. Du er på vej ud af den trygge børnehave og ind i de store børns gruppe. Sjælen er godt klar over, at ansvar og medmenneskelighed er et af de trin, den påbegynder nu. Den er begyndt at stå mere på egne ben, og du vil opleve, hvis du kender én af denne sjæletype, at den gerne vil stå på sine egne ben, men ikke helt er tryg ved det nye.


Denne sjæl er nysgerrig på et naivt plan. Den er ved at finde ud af, hvordan den passer ind. Den får prøvet enmasse af, og det vil sige, at den er ubeslutsom på baggrund af, at den ikke ved eller helt kan forstå at omsætte de ting, den møder. Denne sjæl kæmper ofte med at finde balance imellem sine egne behov og andres. Den vil gerne, at folk kan lide den, men den vil ikke gå på kompromis med sine egne behov. Ofte kæmper denne sjæl med sit indre. Den vil gerne det, som den selv har brug for, men er nu der i sin sjæleudvikling, at den godt ved, at den skal være noget for andre. Så det med at tage vare på andres behov og også tænke på sine egne giver en kæmpe indre konflikt på dette trin, for du kan kun give 100%, og derfor må du dele, hvilket er en indre kamp og en stor læring i at balancere på dette trin.


Den har ikke stor kontakt til konsekvensforståelse, og derfor møder den tit udfordringer, for på dette sjælealderstrin handler det mest om at nå til at forstå konsekvenser på flere plan. Som partner eller ven til denne sjæl vil du opleve, at den vil se dig – hvis din sjæl er ældre – som en mor eller far. Den vil forvente, at du redder den, hvis jorden brænder, og lytter til den og måske gerne klarer det, den ikke selv har overskud til. Jeg bruger ordet ”overskud” og ikke ordet ”gider”. Her er forskellen imellem det forrige trin og dette trin, at denne sjæl vil selv, indtil den ikke har mere overskud. Den har altså stadig et stort behov for hjælp, og i denne gruppe er hjælp noget, den søger.


Jeg sidder lige nu og smiler stort, for jeg ved bare, at du lige har tænkt ”Så er jeg ikke denne sjæl, for jeg beder aldrig om hjælp.” Og det har du ret i, for hvis duikke beder dine nærmeste om hjælp, inden dit overskud løber ud, så er du ikke i denne gruppe. Dejligt, ikke sandt, for du har sikkert kunnet se lidt af dig selv i de andre grupper, og selvfølgelig har du det, for du har jo været der.


Hvis denne sjæl er vokset op med yngre sjæle, søger den ofte hjælp via viden og visdom, som fx bøger og videnskabelige artikler, mere end at søge hjælpen fra én, den har kær. Denne sjæl elsker historier, den kan sammenligne sig selv med, og er fascineret over alle de tidslommer, der har været, og som vi kan bevise, har eksisteret – fx stenalderen, bronzealderen og jernalderen. Den forstår så ikke dybden af det, men accepterer, at de engang har været her. Den tænker ikke over, at verden har udviklet sig sindssygt meget siden. Det tager den bare lidt som en selvfølge. Det viser sig ved, at du ofte, hvis du er sammen med én af denne type sjæle, kan stå uforstående over for dens valg og føle, at dens begrundelse er ret tynd eller overfladisk. Det er den som sådan ikke. Det er sjælens fulde styrke og visdom, den deler med dig, og hvis du forsøger at give dit besyv med i sagen, vil du kunne se i dens øjne, at den ikke fuldt ud forstår det, du siger. Den vil kunne blive irriteret på dig, fordi du nok mest af alt, fra dens eget indre synspunkt, bare vil spille Kloge Åge. Grunden til at den føler det, er fordi den på et dybt plan – et plan, den endnu ikke kan nå ind til – godt ved, at du har ret. Men fordi den ikke kan nå derind, er det kun en sjæleviden – og ikke en hjerneviden – og lige netop denne gruppe er stadigvæk mest i sin hjerne.


På dette sjæletrin finder du den person, der taler, før den tænker. Den siger ting, du står uforstående overfor, og du kan tænke, at den ikke har pli nok til at vide, at man ikke siger det, den gør. Det er tydeligt, at den ikke ved, at den har trådt i spinaten, før den læser dit ansigtsudtryk, men det er ikke nok til, at den ikke en anden gang åbner munden og siger noget, man bare ikke siger. Jeg ved godt, vi alle indimellem gør dette, men denne gruppe gør det som et barn på 6 år. Den ved ikke, det er forkert.


Som jeg sidder her og leder efter et eksempel fra mit eget liv, kan jeg kun finde ét fra dengang, Andreas var lille. Jeg har altid haft mine børn med til mange ting, såsom fitness, for med de udfordringer, de har på grund af deres diagnoser, har jeg måttet træne dem i, hvad livet kan byde dem. Så Andreas er med mig i fitnesscentret, og vi er på vej ind i omklædningsrummet. Foran os går der en dame, som er meget overvægtig, og jeg kan kun forestille mig, at Andreas, der er 6 år på det tidspunkt og ikke så stor en dreng, som han er nu, har syntes, at damen var ualmindelig stor; lidt ligesom når vi som voksne besøger den kæmpe bakke, vi legede på som børn, og opdager, at den på ingen måde er en bakke, mere et bump på vejen. Så hun var meget stor i Andreas’ øjne, og han siger højt ”Hold da op, Mor, hun har spist for meget.” Ja, jeg kunne krybe ned i et musehul, og han siger så bagefter i samme åndedrag ”Hvor er det godt, hun er her i centret.” Ikke alle børn ville sige den sidste del, men nu er Andreas ikke en ung sjæl, så derfor kom den del også med.


Da vi kom ind i omklædningsrummet, smilede jeg til damen og sagde pænt undskyld, hvortil hun kiggede på Andreas, der nu stod og kiggede ud fra et sted bag ved min ryg. ”Ja, unge mand,” sagde hun, ”jeg har spist for meget; alt for meget kage, slik og chips, og det er slut nu.” Andreas smilede og svarede ”Føj, hvor må det være svært at lade være med.” Som vi går hen til vores skab, og jeg skal klæde om, siger han ”Mor, den store dame er megasej.”


Så denne type sjæl vil kun sige det, du krummer tæer over, men ikke for at såre nogen. Denne sjæl er meget sjældent en succesfuld leder, da den kæmper meget med hvad, der er rigtigt at gøre, og hvad, den selv ønsker, og sidst, men ikke mindst, hvordan den får de involverede til at kunne lide den. De 3 ting kan være næsten umulige at få til at gå op i en højere enhed. Derfor er denne sjæl mere en god kollega, der godt kan have tendens til at bagtale de andre; ikke for at såre dem, men mere fordi den ikke tænker så langt.


Du har sikkert mødt en person, der bare taler grimt om en anden, og du står der og tænker WTF. Bliver sådan en person selv talt grimt om, vil den huske det kortvarigt og kan godt på et senere tidspunkt blive gode venner med den person, der talte grimt om den. For nu har vedkommende sagt undskyld, og så lægges det på hylden, hvilket indikerer, at den endnu ikke har den fulde forståelse for følelsernes måde at vejlede os på.


Helt til og med næste klasse er det paranormale usandt og svært at rumme. Dog kan denne sjæl give udtryk for,at den tror på det, men mest af alt for at være en del af flokken. De fleste får næsten aldrig rigtigt kigget på emnet, for det er for flyvende og uhåndgribeligt. Denne sjælegruppe tror ofte på, at du kun har ét liv. Kort sagt: Det, der kan bevises af videnskaben, er sandt. Den åbner ikke for, at videnskaben er i konstant udvikling, og at det, der engang var sandt, kan have ændret sig. Denne sjæl forholder sig til beviste fakta uden at betvivle det endegyldige i det resultat, videnskaben fremkommer med.


Klare tegn: Stort ego og andre skal indfri dens behov; vil bestemme, men kan godt med andre, hvis de bestemmer; taler, før den tænker





1. klasse-sjælen


Denne skønne sjæl, 1. klasse-sjælen, der har inkarneret omkring de 10.000 gange her på jorden, er som et barn til jul; meget nysgerrig og søgende, men også yderst utålmodig. Den forstår ikke helt endnu konsekvenserne af sine handlinger, men er meget opmærksom på, hvordan dens medmennesker har det, mest af alt for at kunne lære noget af andre.


Den har mod på lidt af det, som er nyt og ukendt, fordi dens manglende visdom om konsekvenser gør, at den tør mere end den ældre sjæl. Den har stadigvæk et lidt naivt syn på livet, og du kan let bilde den noget ind. Men den er også altid klar til at ændre det, den harlært, for den ved, at læring er en proces i at blive klogere, så den er yderst formbar. Hele vejen igennem har den stort set en holdning, til den får en ny, for den tager endnu ikke stilling til tingene på et dybt, dybt plan. Den har dog fødderne i det dybe, lidt ligesom hvis du forestiller dig, at du står i vandkanten på stranden med fødderne i vandet. Nogle gange skylder vandet lidt længere op, og andre gange når vandet ikke op og gør dine fødder våde. Sådan er denne sjælegruppes dybde også, rent symbolsk.


Jeg husker en situation, da jeg blev skilt fra mine drenges far, og Andreas skulle flytte skole og starte i 1. klasse. Her sad vi så i klassen som de nye. Andreas og mor her var kommet på besøg, og børnene sad ved et 8 personers bord, og vi fik tildelt Andreas’ nye plads. De skønne unger var meget nysgerrige på, hvorfor Andreas skulle gå i deres klasse, og stillede ret følsomme spørgsmål uden at vide, at de var følsomme. Andreas svarede, at hans mor og far var gået fra hinanden. Til dette var gruppen ved bordet enig om, at Andreas’ far havde glemt at kysse hans mors hånd, for når man kysser på hånden, er man kærester, men hvis man kysser på munden, er man ude på ballade.


Jeg sad lidt og smilede af denne klasses dialog, men syntes også, det er et ret godt symbolsk billede på en sjæl, der hører til dette klassetrin. Den er ikke så gennemtænkt – det har den endnu ikke lært. Den er heller ikke ude på at såre, selv om den virkelig kan formå at stille dybt personlige spørgsmål, som du måske ikke lige har lyst til at svare på.


Denne sjælegruppe er ikke afvisende over for det paranormale. Den kan til tider synes, den er ekstrem spirituel, dog ikke rummelig hvad angår andres fejl, selv om den selv synes, den er det. En sætning, den har tendens til at bruge, er ”Det er fuldt ud forståeligt, at den og den har det sådan, men den skulle nu have gjort ….” Altså forstående, men ikke helt rigtig alligevel. For den med den fulde forståelse forstår det fulde billede; også hvorfor den gjorde, som den gjorde, og hvad den er ude på at lære af sin handling, og om den er bevidst eller ubevidst om det, den skal lære.


Denne sjæl kan virke gammelklog, når der er noget, den mener, den ved alt om. Det skal så siges, at den kun ved 10% om emnet, men selv føler, at den ved det hele. Den har en livlig fantasi og kan ikke altid kende forskel på, om det er sandt eller lettere opdigtet. Selv om den er nysgerrig, er denne sjæl den mest skeptiske af alle, for den ved godt, at der er mere mellem himmel og jord, men den kan ikke helt forklare det og har ikke den dybe følelse af, at vi allesammen er skabt af det samme stykke.

